De Paște, consumul de energie electrică a scăzut sub pragul de 3000 MW. S-a atins, astfel, cel mai redus nivel de la momentul în care Transelectrica a început să ofere date interactive de măsurare în 2007.
Este record pentru România, înregistrat chiar de Sfintele Sărbători.
Anteriorul record a fost atins în Duminica Floriilor, la ora 13:43. Atunci, consumul instantaneu de electricitate al României a atins nivelul de 3.636 MW.
Consum redus de energie electrică de Paște
Recordul din ziua de Paște, 5 mai 2024, este cel mai scăzut înregistrat din 2007 încoace. Acesta indică fără îndoială cel mai redus consum din istoria modernă a României, luând în considerare consumul industrial din deceniile anterioare, care era mult mai mare decât cel din prezent.
Pe 28 aprilie, am asistat la stabilirea unui nou record negativ de consum de energie electrică. În 14 aprilie a fost înregistrat deja un minim istoric – 3.900 MW.
Pe 14 aprilie, consumul de energie electrică al României atinsese un minim istoric între orele 12:00 și 15:00. Cifra era de doar 3.900 MW, înregistrat aproape de ora 15:00. Această valoare reprezintă cea mai mică înregistrată din 2007.
Două motive principale pentru care s-a folosit mai puțină electricitate
Specialiștii evidențiază două motive principale pentru acest consum redus. Unul dintre ele se referă la contribuția prosumatorilor, care dețin instalații de mii de MW. Beneficiind de zile însorite și calde, aceștia își produc intern necesarul de electricitate, fără a mai consuma din rețea.
Un alt motiv este reprezentat de consumurile generale, industriale și casnice, care sunt extrem de scăzute. Fabricile și marii consumatori nu își reiau producția, în ciuda scăderii semnificative a prețurilor din piață, care au ajuns deja sub nivelurile de dinainte de 2022, anul invaziei rusești în Ucraina.
Multe fabrici nu și-au reluat producția la capacitate maximă
Alro Slatina este cel mai mare consumator individual de electricitate. Acesta, în mod normal, reprezintă 10% din totalul consumului României. Alro Slatina nu și-a reluat producția la capacitate maximă. La Liberty Galați, activitatea este limitată la un singur furnal, arată economedia.ro.
În plus, multe fabrici au început să devină și ele prosumatori. De asemenea, din cauza temperaturilor ridicate, populația nu mai consumă deloc energie electrică pentru încălzire.
Transelectrica este responsabilă pentru transportul energiei electrice, funcționarea sistemului și a pieței, asigurarea siguranței Sistemului Electroenergetic National (SEN). De asemenea reprezintă principala legătură dintre cererea și oferta de electricitate, echilibrând permanent producția de energie cu cererea.